ROZHODNUTIE KOMISIE
zo 17. mája 2005,
ktorým sa mení a dopĺňa rozhodnutie 2004/233/ES, pokiaľ ide o zoznam laboratórií schválených na kontrolu účinnosti očkovania určitých domácich mäsožravcov proti besnote
[oznámené pod číslom K(2005) 1439]
(Text s významom pre EHP)
(2005/392/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných na normalizáciu sérologických testov určených na sledovanie účinnosti vakcín proti besnote (1), a najmä na jeho článok 3,
keďže:
(1)
Rozhodnutie 2000/258/ES ustanovilo laboratórium Agence française de sécurité sanitaire des aliments de Nancy (laboratórium AFSSA, Nancy, Francúzsko) za inštitút zodpovedný za stanovenie kritérií potrebných na normalizáciu sérologických testov určených na sledovanie účinnosti vakcín proti besnote. Uvedené rozhodnutie tiež stanovuje, aby laboratórium AFSSA v Nancy zasielalo Komisii zoznam laboratórií Spoločenstva, ktoré sa majú schváliť na vykonávanie uvedených sérologických testov. Laboratórium AFSSA v Nancy v tejto súvislosti vykonáva stanovený postup skúšok odbornej spôsobilosti, určených na hodnotenie laboratórií, pokiaľ ide o povolenie vykonávať sérologické testy.
(2)
Rozhodnutie Komisie 2004/233/ES zo 4. marca 2004, ktorým boli schválené laboratóriá na kontrolu účinnosti očkovania určitých domácich mäsožravcov proti besnote (2), stanovuje zoznam schválených laboratórií v členských štátoch na základe výsledkov skúšok odbornej spôsobilosti, oznámených laboratóriom AFSSA v Nancy.
(3)
Laboratórium AFSSA v Nancy schválilo v súlade s rozhodnutím 2000/258/ES päť laboratórií, konkrétne v Českej republike, Estónsku, Lotyšsku, Litve a Maďarsku.
(4)
Je vhodné zodpovedajúcim spôsobom pridať týchto päť laboratórií do zoznamu schválených laboratórií v členských štátoch, ktorý je stanovený v prílohe k rozhodnutiu 2004/233/ES.
(5)
Je potrebné, aby sa rozhodnutie 2004/233/ES zodpovedajúcim spôsobom zmenilo a doplnilo.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2004/233/ES sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 17. mája 2005